મંજુલાને અકસ્માત બહુ વિચિત્ર રીતે થયો હતો. અગિયારસના દિવસે આશ્રમ રોડ ઉપર વલ્લભસદનમાં એ દર્શન કરવા ગયાં હતાં. એમની કારનો ડ્રાઇવર ભીખાજી કાબેલ અને પરિપક્વ હતો. ભીખાજીની એક બહેન ખાનપુરની એક સરકારી ઑફિસમાં નોકરી કરતી હતી. નેહરૂ બ્રિજ પતે કે પછી તરત ઍૅર ઇન્ડિયાની બિલ્ડીંગને અડીને જ એની ઑફિસ આવેલી હતી. ભીખાજી ચોવીસેય કલાક બંગલે જ રહેતો હતો એટલે બહેનના ઘેર જવાની તક ઓછી મળતી હતી. જ્યારે શેઠાણીને લઈને એ વલ્લભસદન આવે ત્યારે સમયની અનુકૂળતા હોય તો એ બહેનની ઑફિસ જઈ આવતો હતો. મારે હવેલીમાં પોણો કલાક થશે. ત્યાં સુધી તારે જવું હોય તો તારી બહેનને મળી આવ, ટાઇમસર પાછો આવી જજે. એમ કહીને મંજુલાએ જ એને છૂટ આપી હતી.